Tweede ‘plaasaanvaller’ nog soek ná ongelukDie ongelukstoneel buite Sasolburg. Foto: Verskaf Die Vrystaatse polisie is steeds op die spoor van die tweede verdagte in die onlangse plaasaanval op Ronnie Brand buite Oranjeville. Brand is Maandagoggend op sy plaas naby die Jim Fouché-vakansieoord buite die dorp met ’n moersleutel aangerand waarna twee verdagtes met sy selfoon en ander items in sy bakkie op die vlug geslaan het. Maroela Media het vroeër berig een van die verdagtes het egter kort ná die voorval met die gesteelde bakkie buite Sasolburg verongeluk. Konst. Josephine Rani, woordvoerder van die polisie, het aan Maroela Media gesê daar word in dié stadium beweer dat albei verdagtes in die bakkie was ten tyde van die ongeluk. Een van die verdagtes het in die voorval omgekom terwyl die ander een van die ongelukstoneel gevlug het. Hy is sedertdien soek. Hoewel Rani nie in dié stadium aan Maroela Media kon bevestig of die verdagte enige beserings in die ongeluk opgedoen het nie, het sy wel gesê dat die polisie besig is met ŉ ondersoek na alle besonderhede oor die verdagte. Die polisie ondersoek ŉ saak van huisroof en aanranding.